Սրնգահավեր

Սրնգահավեր (), ճնճղուկանմանների կարգի թռչունների ընտանիք։ Հայտնի է 3, Հայաստանում՝ 1 տեսակ՝ սրնգահավը (Bombycilla garrulus). պատահական չվահյուր է։

Հայաստանում առաջին անգամ գրանցվել է 1982 թվականին Երևանում՝ չուի ճանապարհին։ Մարմնի երկարությունը 18 սմ է, թևերի բացվածքը՝ 32-35,5 սմ, կենդանի զանգվածը՝ 60 գ։ Փետրածածկը վարդադարչնագույն ու մոխրագույն է, գլխին կա երկար փետուրների փունջ (փուփուլ)։ Կզակն ու ակնաշերտը սև են։ Ներքնապոչը շիկակարմրադարչնագույն է, թևի ներքին թափահարող փետուրների ծայրերը՝ փոքր կարմիր շերտով։ Պոչի ծայրը դեղին է։ Հասուն անհատների արտաքին թևի թափահարող փետուրների ծայրերը վառ դեղին ու սպիտակ են։ Էգի պոչի ծայրի դեղինն ավելի նեղ է։ Երիտասարդի մարմինն ավելի խամրած է, ներքևից՝ խայտավոր, արտաքին թևի թափահարող փետուրների միայն ծայրերը բաց գույնի խայտերով են։ Ձմռանը կերակրվում է երամներով։ Բնակվում է հատապտղատու թփերով հարուստ տարածքներում, քաղաքների պուրակներում։ Սնվում է հատապտուղներով, անողնաշարավորներով։

Ճնճղուկանմաններ